open-index/open-wikipedia-markdown huggingface dataset:
ვიდეო თამაშების კონსოლების ემულატორი

მინი|250პქ|ემულატორ ZSNES-ის მთავარი მენიუ
**ვიდეო თამაშების კონსოლის ემულატორი** — კომპიუტერული პროგრამა, რომელიც ახდენს სათამაშო კონსოლის სამუშაოს ემულაციას პერსონალურ კომპიუტერებზე, სმარტფონებზე, სხვადასხვა სათამაშო კონსოლებსა (კროსპლატფორმული ემულაცია) და მოწყობილობებზე. უმეტეს შემთხვევაში, ემულატორების საშუალებით ადრეული თამაშები ეშვება თანამედროვე პერსონალურ კომპიუტერებზე ან სათამაშო მოწყობილობებზე (რეტროგეიმინგი).

როგორც წესი, ემულატორები ენთუზიასტების მიერ იქმნება, რაც საკმაოდ დიდ შრომასა და პროგრამირების მაღალ დონეზე ცოდნას საჭიროებს.

## ლიტერატურა
* *Emulation: Harmless or Lawless*, magazine *Next Generation* #43, juillet 1998, 20-21.

კატეგორია:ვიდეო თამაშების პლატფორმების ემულატორები
პატარა ბალხანი

**პატარა ბალხანი** () — დაბალმთიანი ამაღლება თურქმენეთში. გაწოლილია ქოფეთდაღის დასავლეთ კიდესა და დიდ ბალხანს შორის. წარმოადგენს ანტიკლინურ ნაოჭს, რომელიც გადაჭიმულია აღმოსავლეთ-ჩრდილო-აღმოსავლეთიდან დასავლეთ-სამხრეთ-დასავლეთისაკენ. სიმაღლე 777 მ-მდე. სიგრძე დაახლოებით 30 კმ. აგებულია კირქვებითა და მერგელებით. ძლიერ დანაწევრებულ მერგელიან და თაბაშირ-თიხიან მთისწინეთში ტიპურად არის წარმოდგენილი კარსტულ-სუფოზიური რელიეფი და მიწისქვეშა ეროზიის ფორმები, ეგრეთ წოდებული თიხოვანი კარსტი. ფერდობებზე აბზინდიანი და აბზინდიან-მლაშობიანი უდაბნოა.

## ლიტერატურა
* Краткая географическая энциклопедия. Том 1: М., 1960.

კატეგორია:თურქმენეთის ქედები
WorldCat

**WorldCat** — მსოფლიოში უდიდესი ბიბლიოგრაფიულ მონაცემთა ბაზა — კრებსითი კატალოგი, რომელიც შეიცავს 450 მილიონზე მეტ ჩანაწერს ყველა სახის ნაწარმოებზე მსოფლიოს 484 ენაზე. WorldCat შექმნა 1967 წელს ფრედერიკ გრიდლი კილგურმა. ბაზა იქმნება 17 900 ათასზე მეტი ბიბლიოთეკის ერთობლივი ძალისხმევით მსოფლიოს 123 ქვეყნიდან OCLC-ის ორგანიზაციის ფარგლებში. 2006 წლის აგვისტოდან შესაძლებელია თავისუფალი წვდომა ამ მონაცემთა ბაზაზე ვებ-გვერდიდან worldcat.org.

## რესურსები ინტერნეტში
კატეგორია:ბიბლიოგრაფიული ცნობარები და მონაცემთა ბაზები
კატეგორია:კოოპარატივები
კატეგორია:ბიბლიოთეკის კატალოგები
შილდის ნათლისმცემლის ეკლესია

**შილდის ნათლისმცემლის ეკლესია** — არქიტექტურული ძეგლი ყვარლის მუნიციპალიტეტში, სოფელ შილდის განაპირას. თარიღდება ადრინდელი შუა საუკუნეებით.

ეკლესია დარბაზულია, რომელსაც ჩრდილოეთიდან, მთელ სიგრძეზე, თანადროული მინაშენი ეკვრის. ძეგლი ნაგებია ნატეხი ქვით კირის ხსნარზე, გამოყენებულია შირიმიც. შესასვლელი სამხრეთიდანაა. კარი სწორკუთხაა. მსგავსი კარი ეკლესიის ჩრდილოეთი კედლის დასავლეთ ნაწილშიცაა, რომელიც მინაშენში გადის.

ეკლესიის შიდა სივრცე აღმოსავლეთით დასრულებულია ნახევარწრიული აფსიდით, რომლის ღერძზე ვიწრო, ნახევარწრიულთაღოვანი სარკმელია გაჭრილი. ერთი ვიწრო, ოთხკუთხა სარკმელი სამხრეთით, შესასვლელის მარჯვენა მხარესაა. აღმოსავლეთით სარკმლის ქვეშ, კედელზე, მიდგმულია ტრაპეზი. აფსიდის გვერდებში თითო სწორკუთხა ნიშაა მოწყობილი. აფსიდი დარბაზისგან გამოყოფილია ორსაფეხურიანი მხრებით. კაპიტელებით დასრულებულ მეორე საფეხურს სფერული კონქის სატრიუმფო თაღი ეყრდნობა. დარბაზი გადახურულია ნახევარცილინდრული კამარით. აფსიდის იატაკი ერთი საფეხურითაა ამაღლებული.

ეკლესიას ჩრდილოეთი მხრიდან, მთელ სიგრძეზე, გასდევს თანადროული მინაშენი, რომელიც ორი ღია თაღით უკავშირდებოდა გარე სივრცეს. თაღები გადაყვანილია ოთხკუთხა სვეტზე. მინაშენი აღმოსავლეთით დასრულებულია ნალისებრი აფსიდით. მის ღერძზე ვიწრო, ნახევარწრიული სარკმელია გაჭრილი. კონქის თაღი ნახევარწრიულია. მსგავსი ფორმისაა კამარაც.

## ლიტერატურა
კატეგორია:ყვარლის მუნიციპალიტეტის ტაძრები
შილდის ლაშარის ჯვარი

**შილდის ლაშარის ჯვარი** — ეკლესია, არქიტექტურული ძეგლი დგას ყვარლის მუნიციპალიტეტის სოფელ შილდაში. თარიღდება გვიანი შუა საუკუნეებით. 

ეკლესია დარბაზულია, ნაგებია ნატეხი ქვით. მოგვიანებით შეულესავთ და შეუთეთრებიათ. დაზიანებულია: წაქცეულია გადახურვა, მორღვეულია კედლების ზედა ნაწილი. შესასვლელი ჩრდილოეთიდანაა. ეკლესია უაფსიდოა და აღმოსავლეთით სწორი კედლითაა დასრულებული, რომლის შუაში გაჭრილია ოთხკუთხა სარკმელი. მსგავსი სარკმელი დასავლეთ კედელშიცაა. სამხრეთ კედელში მოწყობილია ღრმა ნიშა. დარბაზში დგას მასიური ტრაპეზი, რომელსაც დასავლეთიდან ნიშები აქვს.

## ლიტერატურა
კატეგორია:ყვარლის მუნიციპალიტეტის ტაძრები
საბუის მაცხოვრის ეკლესია

**საბუის მაცხოვრის ეკლესია** — არქიტექტურული ძეგლი, დგას სოფელ საბუეში, თარიღდება გვიანდელი შუა საუკუნეებით. ეკლესია დარბაზულია (7.9x5.1 მეტრი). ნაგებია ნატეხი ქვითა და რიყის ქვით, გამოყენებულია აგურიც. შესასვლელი დასავლეთითაა. კარი თარაზულადაა გადახურული. ეკლესიის დარბაზი შესამჩნევად მოკლეა. აღმოსავლეთით დასრულებულია ნალისებრი ფორმის აფსიდით, რომლის სიღრმე დარბაზის სიგრძის ტოლია, აფსიდის ღერძზე შეისრულთაღოვანი სარკმელია გაჭრილი. თითო მსგავსი სარკმელი დანარჩენ კედლებშიცაა. აფსიდში, სარკმლის ორივე მხარეს, თითო, გეგმით თითქმის ნახევარწრიული, შეისრულთაღოვანი ნიშაა. აფსიდი გადახურულია კონქით. კონქის თაღი შეისრულია. შეისრული ფორმისაა კამარაც, რომლის დასავლეთ კედლის მიმდებარე, საბჯენ, კრონშტაინებზე დაყრდნობილ, თაღზეა დაბჯენილი. ეკლესიის დასავლეთ ფასადზე, სარკმლის ზემოთ, კედლის წყობაში, ჩასმულია ქვა, ჯვრის რელიეფური გამოსახულებით. ჯვრის ქვემოთ, თავისუფალ არეზე, ფრაგმენტულად შემორჩენილი ნუსხური წარწერაა. ფასადები დასრულებულია კუთხით შვერილი აგურების რიგით გამოყვანილი ლავგარდნით. შენობა გადახურული იყო კრამიტით (ამჟამად მთლიანად აყრილია).

## ლიტერატურა
კატეგორია:ყვარლის მუნიციპალიტეტის ტაძრები
შილდის ნაეკლესიარი

**შილდის ნაეკლესიარი** — არქიტექტურული ძეგლი მდებარეობს ყვარლის მუნიციპალიტეტის სოფელი შილდას ჩრდილოეთით, ორ კილომეტრზე, ტყეში. შემორჩენილია მხოლოდ ჩრდილოეთის კედლის მცირე ფრაგმენტი. ეკლესია ნაგები იყო ნატეხი ქვითა და კირის ხსნარით.

## ლიტერატურა
კატეგორია:ყვარლის მუნიციპალიტეტის ტაძრები
შილდის აღნიაანთ პირველი ციხე

**შილდის აღნიაანთ პირველი ციხე** — კოშკი, არქიტექტორული ძეგლი მდებარეობს ყვარლის მუნიციპალიტეტის სოფლი შილდის მიდამოებში, თარიღდება XVIII საუკუნით. კოშკი სათავდაცვოა, გეგმით სწორკუთხა. ნაგები ყოფილა რიყის ქვითა და კირის სქელი ხსნარით. დანგრეულია. შემორჩენილია აღმოსავლეთ, ჩრდილოეთ და დასავლეთ კედლების მცირე ნაწილები. ჩრდილოეთ კედლის შუაში თაღოვანი ბუხარია, მის გვერდით - ორი ოთხკუთხა ნიშა. ნიშები დასავლეთ და აღმოსავლეთ კედლებშიცაა.აღმოსავლეთ კედლებში გაჭრილია სათოფურები.

## ლიტერატურა
კატეგორია:ყვარლის მუნიციპალიტეტის კოშკები
ილმენის ტბა

**ილმენის ტბა** ( მატიანის მიხედვით **ილმერი**, ძვ. სლავურად **სლოვენსკოე მორე**) — ტბა რუსეთში, ნოვგოროდის ოლქში. გაწოლილია ილმენისპირა დაბლობის ყველაზე დადაბლებულ ნაწილში, ზღვის დონიდან 18,1 მ სიმაღლეზე. საშუალო დონის დროს ზედაპირის ფართობი აღწევს 982 კმ²-ს, წყლის დონის შესაბამისად იცვლება 733 კმ²-იდან 2090 კმ²-მდე. სიგრძე დაახლოებით 45 კმ, სიგანე 35 კმ, საშუალო სიღრმე 3-4 მ, მაქსიმალური სიღრმე 10 მ. 

ნაპირები ძირითადად დაბალია, დაჭაობებული, ადგილ-ადგილ — დელტური, მრავალრიცხოვანი ბრტყელი ჭალიანი კუნძულებითა და ფშანებით; ჩრდილო-დასავლეთ სანაპიროს გასწვრივ გადაჭიმულია სერები, რომელიც დადაბლებებთან მონაცვლეობს. სამხრეთ-დასავლეთი ნაპირები აგებულია კირქვებით, ფლატოვანია. 

ილმენის ტბას ერთვის დაახლოებით 50 მდინარე, რომელთაგან უდიდესია მსტა, პოლა, ლოვატი, შელონი; გამოედინება მდინარე ვოლხოვი. ძირითადად საზრდოობს შემდინარე მდინარეების ხარჯზე. დამახასიათებელია გაზაფხულის წყალდიდობა და ზამთრის წყალმცირობა. დონე მერყეობს 7,4 მ-მდე (მინიმალური მარტშია, მაქსიმალური მაისში). ფსკერი დაფარულია ლამის მძლავრი ფენით. გამჭვირვალობა 0,5 მ-იდან 1 მ-მდე. 

ტბაში ბევრია ორგანული ნივთიერება, რის გამოც წყალს აქვს მოყვითალო შეფერილობა. იძგიფება ნოემბრიდან აპრილამდე. სანაოსნოა. მდიდარია თევზით, გვხვდება: კაპარჭინა, ტბის ცქიმურა, ღლაბუტა, წერი. მდინარე მსტის გავლით, ილმენისპირა არხი და მდინარე ვოლხოვი დაკავშირებულია ვიშნი-ვოლოჩოკის წყლის სისტემასთან. 

ილმენდან 6 კმ-ში მდინარე ვოლხოვის ნაპირზე განლაგებულია ქალაქი დიდი ნოვგოროდი. IX-XII საუკუნეებში ილმენის ტბაზე გადიოდა სავაჭრო-საწყლოსნო „გზა ვარიაგებიდან საბერძნეთამდე“.

## იხილეთ აგრეთვე
* რუსეთის ტბები

## რესურსები ინტერნეტში
კატეგორია:ნოვგოროდის ოლქის ტბები
კატეგორია:ტბები ანბანის მიხედვით
შილდის აღნიაანთ მეორე ციხე

**შილდის აღნიაანთ მეორე ციხე** — კოშკი, არქიტექტორული ძეგლი , მდებარეობს ყვარლის მუნიციპალიტეტის  სოფლი შილდის მიდამოებში, ტყეში. თარიღდება შუა საუკუნებით. ძლიერ დაზიანებულია. შემორჩენილია ერთი სართულის სიმაღლეზე. ნაგები იყო ნატეხი ქვით და ფიქლით კირის ხსნარზე. ნაკვალევის მიხედვით შესასვლელი ჩრდილოეთ კედელში უნდა ყოფილიყო. კოშკის ოთხივე კედელში ნიშებია მოწყობილი. აღმოსავლეთ კედელში - სათოფურები.

## ლიტერატურა
კატეგორია:ყვარლის მუნიციპალიტეტის კოშკები
შილდის ამაღლების წმინდა გიორგის ეკლესია

**შილდის ამაღლების წმინდა გიორგის ეკლესია** — არქიტექტურული ძეგლი მდებარეობს ყვარლის მუნიციპალიტეტის სოფელ შილდაში, გ. ჭუნაშვილის ეზოში, მთლიანად დანგრეულია. შემორჩენილია ნატეხი ქვითა და კირის ხსნარით ნაგები კედლის მცირე ნაწილი, რომლითაც სოფლის მოსახლეობამ ააგო მცირე ზომის სალოცავი ნიშა.

## ლიტერატურა
კატეგორია:ყვარლის მუნიციპალიტეტის ტაძრები
შილდის ზეგაანის ღვთისმშობლის ეკლესია

**შილდის ზეგაანის ღვთისმშობლის ეკლესია** — არქიტექტურული ძეგლი ყვარლის მუნიციპალიტეტის სოფელ შილდის სამხრეთ-აღმოსავლეთით, 10 კილომეტრის მანძილძე, ნასოფლარ ზეგაანის ტერიტორიაზე. თარიღდება გვიანდელი შუა საუკუნეებით. ეკლესია დარბაზულია. ნაგებია რიყის ქვით და აგურით. 

შესასვლელი ორია: სამხრეთიდან და დასავლეთიდან, კარები გარედან თაღოვანია, შიგნიდან — სწორკუთხა. აღმოსავლეთით ნახევარწრიული აფსიდია, რომლის ღერძზე ოთხკუთხა სარკმელია გაჭრილი. თითო მსგავსი სარკმელი გრძივი კედლების აღმოსავლეთ ნაწილშია — ერთმანეთის პირდაპირ, ხოლო ერთი — დასავლეთ აფსიდში. სარკმლის სამხრეთით და ჩრდილოეთით თითო ოთხკუთხა ნიშაა. საკურთხეველი საფეხურითაა შემაღლებული და შუაში ნახევარწრიული ამბიონი აქვს მოწყობილი. 

შიგნით ეკლესია გადახურულია შეისრული კამარით, რომელიც ორ საბჯენ თაღს ეყრდნობა, მათგან ერთი — დარბაზის შუაშია, ხოლო მეორე — დასავლეთ კედელთან. შუა თაღი მარტივი პროფილის კრონშტეინებზეა გადაყვანილი, ხოლო დასავლეთის — კუთხის პილასტრებზე. ფასადები შელესილია.

## ლიტერატურა
კატეგორია:ყვარლის მუნიციპალიტეტის ტაძრები
შილდის ღვთაების ეკლესია

**შილდის ღვთაების ეკლესია** — არქიტექტურული ძეგლი, მდებარეობს ყვარლის მუნიციპალიტეტში, სოფელ შილდის ცენტრში, ილია ჭავჭავაძის ქუჩაზე. ჩრდილოეთი შესასვლელის ზემოთ არსებული ექვსსტრიქონიანი წარწერის თანახმად ძეგლი აშენებულია 1865 წელს, გიორგი, სოლომონ ასაბაშვილის და ივანე ლომოურის მიერ.

## აღწერა
ეკლესია დარბაზულია, ნაგებია აგურით. შენობას ორი შესასვლელი აქვს. ჩრდილოეთი კედლის შუაში და დასავლეთ კედელში ორივე კარი გარედან და შიგნიდან თაღოვან შეღრმავებაშია ჩასმული. ეკლესიის ვრცელი დარბაზი აღმოსავლეთით დასრულებულია ნახევარწრიული აფსიდით, რომლის ღერძზე განიერი, მაღალი ნახევარწრიული თაღით გადახურული სარკმელია. აფსიდში ოთხი თაღოვანი ნიშაა. მათგან ორი, რომლებიც სარკმლის აქეთ-იქით, ერთმანეთის სიმეტრიულადაა მოწყობილი, გეგმით ნახევარწრიულია, ხოლო ორი სწორკუთხა. მათ შორის ერთი სარკმლის ქვემოთაა, მეორე - აფსიდის ჩრდილოეთი გვერდის ბოლოსთან. თითო თაღოვანი ნიშაა, ერთმანეთის მოპირდაპირედ, გრძივი კედლების აღმოსავლეთ ნაწილში. საკურთხევლის სარკმლის გარდა, ეკლესიას კიდევ ხუთი თაღოვანი სარკმელი აშუქებს: ერთი -დასავლეთით, შესასვლელის ზემოთაა, ორ-ორი კი -  ჩრდილოეთ და სამხრეთ კედელში. აფსიდის იატაკი ოდნავ შემაღლებულია და შუაში ნახევარწრიული ამბიონი აქვს. აფსიდს მთელ სიგრძეზე საფეხური გასდევს, რომლის შუაში მოწყობილია ტახტი.
დარბაზის გრძივი კედლები დანაწევრებულია სამ-სამი ერთსაფეხურიანი პილასტრითა და მათზე გადაყვანილი საფეხურით შეღრმავებული სამ-სამი თაღით. პილასტრების გასწვრივ სამსაფეხურიანი კრონშტაინებია, რომლებსაც კამარის საბჯენი თაღები ეყრდნობა.

ეკლესიას დასავლეთი მხრიდან მიდგმული აქვს გეგმით კვადრატული, სამსართულიანი სამრეკლო, რომლის პირველი სართული განიერი მაღალი თაღებითაა გახსნილი. თაღები გადაყვანილია ოთხივე კუთხეში მდგარ ოთხკუთხა ბოძებზე. სართული გადახურულია გუმბათოვანი კამარით. პირველი სართულის მსგავსადაა გადაწყვეტილი მეორე სართულიც, მაგრამ, პირველთან შედარებით, იგი ოდნავ დაბალია, გადახურვის გარეშე. ორივე სართულის თაღების ქუსლებთან გამოყოფილია სამსაფეხურიანი იმპოსტები. მესამე სართული შიგნიდან წრიული, გარედან ექვსწახნაგიანი ფანჩატურია. ფანჩატურის წიბოებს, მთელ სიმაღლეზე, სამ-სამი ნახევარსვეტი ასდევს, რომლებიც დაყრდნობილი ანალოგიური ლილვებისგან შედგენილ ჰორიზონტალურ სარტყელზე თითოეულ წახნაგში თითო, ვიწრო, მაღალი, თაღია, თაღებს გარედან ლილვებით შედგენილი განიერი საპიე ევლება. ფანჩატურს ზედა ნაწილი მონგრეული აქვს.

ეკლესიის ფასადები ერთსაფეხურიანი პილასტრებითა და მათზე გადაყვანილი თაღებითაა დანაწევრებული. გრძივ ფასადებზე ექვს-ექვსი თაღია, აღმოსავლეთ ფასადზე - სამი, დასავლეთ ფასადზე კი - ორი. თაღების ქუსლებთან გამოყოფილია სამსაფეხურიანი იმპოსტები. აღმოსავლეთ ფასადის ფრონტონზე სამი შეღრმავებული ჯვარია გამოსახული. სამრეკლოს პირველი სართულის სამივე ფასადზე, თაღებს ზემოთ, მოწყობილია მშვილდისებრი თაღით გადახურული ნიშა, რომლის ორივე მხარეს თითო შეღრმავებული რომბია.
ფასადებს აგურის საფეხუროვანი ლავგარდნი ასრულებდა . ეკლესია დარბაზული იყო, ღარისებრი კრამიტით.

## ლიტერატურა
კატეგორია:ყვარლის მუნიციპალიტეტის ტაძრები
კატეგორია:XIX საუკუნის ეკლესიები
ტარიფა

**ტარიფა** () — ქალაქი და მუნიციპალიტეტი ესპანეთში, კადისის პროვინციაში, ანდალუსია. მდებარეობს პირენეს ნახევარკუნძულის უკიდურეს სამხრეთ ნაწილში. მოსახლეობა 18 169 კაცი (2018).

## ისტორია
თავდაპირველად ითვლებოდა, რომ ტარიფა იყო ერთ-ერთი რომაული დასახლება. თუმცა ახლა ფიქრობენ, რომ ეს დასახლება მდებარეობდა დღევანდელი ალხესირასის ტერიტორიაზე. მუნიციპალიტეტმა სახელწოდება თარიფ იბნ მალიქის შემოტევის შემდეგ მიიღო 710 წელს. ტარიფას მახლობლად მდებარე სოფელი ბოლონია ასევე დასახლებული იყო რომაულ ხანაში. სოფლის მახლობლად დღესაც გვხვდება რომაული ნანგრევები. 

სამხრეთ ესპანეთის მუსულიმების მიერ დაპყრობის შემდეგ ქალაქში X საუკუნეში ციხესიმაგრე შენდება. 1292 წელს იგი დაიპყრო კასტილიის მეფემ სანჩო IV-მ და ორი წლის შემდეგ მან წინააღმდეგობა გაუწია ჩრდილოეთ აფრიკის ისლამური ჯარების ალყას. მუნიციპალიტეტი წინააღმდეგობას უწევდა 1340 წელს მარინიდების კიდევ ერთ ალყას. ნახევარკუნძულის ომის მსვლელობისას ტარიფას ალყა შემოარტყეს ფრანგულმა ჯარებმა 1810 წლის 20 დეკემბერს და შემდეგ 1811 წლის 18 დეკემბერს. ორივე შემოტევისას ქალაქი დაიცვა ბრიტანულმა ჯარებმა გიბრალტარიდან, რადგან ესპანელები და ბრიტანელები მოკავშირეები იყვნენ ფრანგების წინააღმდეგ. 1811–1812 წლებშ ტარიფის ალყის დროს 3 000 დამცავი ჯარისკაცი ჰყავდა, რომელთაგან 1 200 იყო ბრიტანელი.

## რესურსები ინტერნეტში
*Official website 
*Estrecho Natural Park 
*Lances Beach Natural Paraje 

## სქოლიო
კატეგორია:კადისის მუნიციპალიტეტები
კატეგორია:კადისის ქალაქები
შილდის მეოთხე კოშკი

**შილდის მეოთხე კოშკი** — არქიტექტურული ძეგლი, დგას ყვარლის მუნიციპალიტეტის სოფელი შილდის ნასოფლარ ვეძისხევის შუაში, თარიღდება გვიანი შუა საუკუნეებით. კოშკი გეგმით სწორკუთხაა, ზევითკენ შევიწროებული. ნაგებია სხვადასხვა ზომის ნატეხი ქვით. გარეთა კუთხეებში შედარებით მოზრდილი ქვებია გამოყენებული. გარე კედლების ზედაპირი გასწორებულია ბათქაშით. კედლების ზემოთა ნაწილი — შეულესავია და საპირე ქვებიც შედარებით წვრილია.

კოშკის პირველი სართული სანახევროდ ნანგრევებითა და მიწითაა ამოვსებული. სართულის აღმოსავლეთ, სამხრეთ და ჩრდილოეთ კედლებში მოწყობილია ორ-ორი შეწყვილებული სათოფური. დასავლეთ კედელში სამი სათოფურია. მათგან ერთი შეწყვილებულია, ორი — ცალმაგი. 

კოშკში შესასვლელი დასავლეთიდანაა, მეორე სართულის დონეზე. კარი გარედან თაღოვანია, გამოყვანილია აგურით. ხოლო შიგნიდან ფიცრული გადახურვა ჰქონია. შესასვლელის პირდაპირ, აღმოსავლეთი კედლის შუაში, აგურით ნაწყობი, გეგმით ნახევარწრიული, შეისრულთაღიანი ბუხარია. რომლის გვერდებზე თითო ცალმაგი სათოფურია. მსგავსი სათოფური დასავლეთის კედელში, სართულის ჩრდილო-დასავლეთ კუთხესთანაცაა. ორი შეწყვილებული სათოფური — სამხრეთით, თითო-თითო კი — ჩრდილოეთ და დასავლეთ კედლებშია. ჩრდილოეთ სათოფურის ორივე მხარეს თითო პატარა, შეისრულთაღიანი თახჩაა.

კოშკის მესამე სართულის აღმოსავლეთ, დასავლეთ და სამხრეთ კედლებში ორ-ორი ცალმაგი სათოფურია. მათგან აღმოსავლეთ და დასავლეთ სათოფურებს შორის თითო სწორკუთხა თახჩაა მოწყობილი. ერთი მსგავსი თახჩა ჩრდილოეთ კედლის შუაშიცაა.

მეოთხე სართულის კედლები ნაწილობრივ დანგრეულია. აღმოსავლეთი და ჩრდილოეთი კედლების შუაში, თითო პარალელურწირთხლებიანი, თარაზულად გადახურული სარკმელია. დასავლეთ კედლის შუაში კი სწორკუთხა თახჩა. მის ორივე მხარეს თითო სათოფურია. ორი სათოფურია აღმოსავლეთ კედელშიც — სარკმლის გვერდებზე.

კოშკის სართულშუა გადახურვა გამართული ყოფილა ხის ძელებზე.

## ლიტერატურა
კატეგორია:ყვარლის მუნიციპალიტეტის კოშკები
ემილია ფოქსი

**ემილია როუზ ელისაბედ ფოქსი** (; დ. 31 ივლისი, 1974) — ინგლისელი მსახიობი და პრეზენტატორი. მან თავისი სამსახიობო დებიუტი რომან პოლანსკის ფილმში, „პიანისტი“-ში მონაწილეობით შეასრულა. მონაწილეობა აქვს მიღებული რამდენიმე ფილმში, მათ შორისაა, იტალიური-ფრანგული-ბრიტანული რომანტიკული დრამა, „The Soul Keeper“-ი (2002), მან ამ ფილმში მონაწილეობით Flaiano Film-ის ნომინაცია მოიგო, როგორც საუკეთესო მსახიობი. 2003 წელს ითამაშა რომანტიკულ კომედიურ დრამა ფილმ „სიყვარულის რესპუბლიკა“-ში, 2005 წელს მონაწილეობა მიიღო ბრიტანულ კომედიურ დრამა ფილმ „Things to Do Before You're 30“-ში. გადაღებულია სხვა ფილმებშიც, მათ შორისაა: „დაიცავი სიჩუმე“(2005), რომანტიკული კომედიური დრამა ფილმი, „უკან დაბრუნება“(2006), „უიღბლოს მოგონებები“(2008), „Ways to live Forever“(2010), „A Thousand Kisses Deep“(2011), და ფანტაზიური, საშინელებათა ჟანრის ფილმი „დორიან გრეი“(2009).

Fox-ის სატელევიზიო სერიალები, სადაც მას მონაწილეობა აქვს მიღებული არის, BBC-ს დრამა „სიამაყე და ცრურწმენა“ (1995), PBS-ს ბრიტანულ-გერმანული სერიალი, „რებეკა“ (1997), ITV Granada-ს „ჰენრი მერვე“(2003), BBC-ს სერიალი „დენთი, ღალატი და მიწა“(2004), 2005 წლის, BBC-ს მინი სერიალი „The Virgin Queen“, და ITV-ს კრიმინალური დრამა სერიალი „დაცემული ანგელოზები“(2007). ემილი ასევე გადაღებულია BBC-ს სერიალ „მერლინში“, როგორც მორგაუზი, და ბრიტანულ სატელევიზიო დრამა სერიალ „გემრიელი”-ში, 2006 წელს.

## ადრინდელი ცხოვრება და ოჯახი 
ემილია ფოქსი 1974 წლის 31 ივლისს ჰამერსმითში დაიბადა. არის მსახიობების ოჯახიდან, დედამისი ჯოანა დევიდი და მამისი ედუარდ ფოქსი მსახიობები არიან. მისი ბიძია ჯეიმზ ფოქსი, ინგლისელი მსახიობია, ხოლო მის ბიძაშვილებს ჯეკს, ლაურენსის და ლიდიას წარმატებული სამსახიობო კარიერა აქვთ. მისი ძმა ფრედი ფოქსი ასევე მსახიობია. ემილიას ნახევარ და ჰყავს, სახელად ლუსი.

მან დორსეტში, დაამთავრა ბრაიანტონის დამოუკიდებელი სკოლა, ხოლო შემდგომ სწავლა ოქსფორდში, კატერინას კოლეჯში გააგრძელა. მისი დიდი ბაბუა, ინჟინერი სემსონ ფოქსი მილიონერი იყო, ხოლო დიდი ბებია ჰილდა ჰენბური, ლილი ჰენბურის დას ასევე სამსახიობო კარიერა ჰქონდა. მისი ბაბუა რობინ ფოქსი მსახიობი და თეატრალური აგენტი იყო.

## პირადი ცხოვრება 
2000 წელს მას ურთიერთობა ინგლისელ არტისთან ჯეიმზ როდერიკთან ჰქონდა, ხოლო შემდეგ, ხვდებოდა ბრიტანელ არტისტს და დიზაინერს ტობი მოტს.

2005 წლის ივლისს ემილია და ინგლისელი მსახიობი ჯერედ ჰარისი დაქორწინდნენ, ისინი 2009  წელს დაშორდნენ, ხოლო 2010 წელს მათი ურთიერთობა განქორწინებით დამთავრდა. მოგვიანებით, ემილიამ, სასიყვარულო ურთიერთობა ინგლისელ მსახიობთან, ჯერემი გილთან დაიწყო, ხოლო 2010 წლის ნოემბერს, წყვილს შვილი, როუზი ეყოლათ.

## სქოლიო 
კატეგორია:ინგლისელი მსახიობები
კატეგორია:დაბადებული 1974
კატეგორია:დაბადებული 31 ივლისი
კატეგორია:ცოცხალი ადამიანები
კატეგორია:ინგლისელი ქალი კინომსახიობები
შილდის მესამე კოშკი

**შილდის მესამე კოშკი** — არქიტექტურული ძეგლი, დგას ყვარლის მუნიციპალიტეტის  ნასოფლარ ვეძისხევის სამხრეთ ნაწილში, სოფელი შილდიდან სოფელი ბარცანისკენ მიმავალი გზის მარცხენა მხარეს, გზიდან დაახლოებით 60 მეტრზე. თარიღდება გვიანდელი შუა საუკუნეებით. ძირითადად სამხედრო დანიშნულებისა იყო. სავარაუდოდ, გამოიყენებოდა დროებით საცხოვრებლადაც.

კოშკი გეგმით კვადრატულია, ზემოთ ოდნავ შევიწროებული, შემორჩენილია სამი სართულის სიმაღლეზე. შენობა ნაგებია რიყის და ნატეხი ქვის ირეგულარული წყობით. კედლების ზედაპირი შიგნიდან და გარედან გაწყობილია ბათქაშით. კოშკში შესასვლელი პირველ სართულზეა, დასავლეთიდან. კედელი კარის ადგილას დანგრეულია და შესასვლელს მხოლოდ თაღის ქუსლების და სამხრეთი წირთხლების მცირე ნაწილიღა შემორჩა. სართულის კედლებში ხუთი სათოფური და ხუთი სწორკუთხა ნიშაა მოწყობილი. სათოფურებიდან ორი შეწყვილებულია, დანარჩენები — ცალმაგი. შეწყვილებული სათოფურები აღმოსავლეთ და ჩრდილოეთ კედლებშია, ხოლო ცალმაგებიდან ორი დასავლეთითაა, ერთი — ჩრდილოეთით. ნიშებიდან ორ-ორი აღმოსავლეთი და ჩრდილოეთი კედლების კიდეებთანაა, ერთი — სამხრეთი კედლის დასავლეთ კიდესთან. ნიშებს ფიცრული გადახურვა აქვს. ჩრდილოეთი კედლის შუაში გეგმით ნახევარწრიული, თაღოვანი ბუხარია, რომლის მოპირდაპირედ, ჭერთან, მცირე კვადრატული სარკმელია გაჭრილი. 

პირველი სართულია კედელი სისქით რამდენადმე აღემატება მეორისას, რის გამოც სართულის მთელ პერიმეტრზე გადახურვის დონეზე შემორჩენილია დაახლოებით 10-12 სანტიმეტრის საფეხური, რომელზეც სართულის გადახურვის ხის ძელები იყო დაყრდნობილი.

მეორე სართულის კედლებში შვიდი შეწყვილებული და ორი ცალმაგი სათოფურია გაჭრილი. 

მესამე სართულის კედლების მნიშვნელოვანი ნაწილი დანგრეულია. როგორც შემორჩენილი კედლების მიხედვით ირკვევა, აღმოსავლეთ, დასავლეთ და ჩრდილოეთ კედლებში თითო განიერი ღიობი იყო მოწყობილი. მათგან აღმოსავლეთის და ჩრდილოეთის — სარკმლისაა, დასავლეთის — კარის, რომელიც გადიოდა ხის ძელებზე დაყრდნობილ ღია აივანზე. სართულის კედლებში სათოფურები და რამდენიმე ნიშაა დატანებული.

## ლიტერატურა
კატეგორია:ყვარლის მუნიციპალიტეტის კოშკები
მარია იოჰანა გაბრიელა ავსტრიელი

**მარია იოჰანა გაბრიელა ავსტრიელი** (; დ. 4 თებერვალი, 1750, ვენა, ავსტრია — გ. 23 დეკემბერი, 1762, ვენა, ავსტრია) —  ჰაბსბურგთა დინასტიის წარმომადგენელი. საღვთო რომის იმპერატორ ფრანც I შტეფანისა და ავსტრიის იმპერატრიცა მარია ტერეზიას შუათანა ქალიშვილი. საღვთო რომისა და ავსტრიის ორი იმპერატორის: იოზეფ II-ისა და ლეოპოლდ II-ის, ასევე საფრანგეთის დედოფალ მარი ანტუანეტის და, ავსტრიის იმპერატორ ფრანც II-ის მამიდა.

## ბიოგრაფია 
მარცხნივ|მინი|287x287პქ|მარია იოჰანა გაბრიელა თავის საყვარელ დასთან, იოზეფასთან ერთად 1759 წელს
მარია იოჰანა გაბრიელა დაიბადა 1750 წლის 4 თებერვალს ჰოფბურგის სასახლეში, ვენაში. იგი იყო ავსტრიის იმპერატრიცა მარია ტერეზიასა და მისი მეუღლის, საღვთო რომის იმპერატორ ფრანც I შტეფანის შუათანა ქალიშვილი. თავისი მრავალი და-ძმიდან იგი განსაკუთრებულად ახლოს იყო თავის უმცროს დასთან, ერცჰერცოგინია მარია იოზეფასთან.

ის და იოზეფა გამუდმებით ერთად იყვნენ და შემდგომში განათლებასაც ერთად იღებდნენ. ერცჰერცოგინიები შეისწავლიდნენ: წერა-კითხვას, ლათინურს, უცხო ენებს, ისტორიას, გეოგრაფიას, სამხედრო არქიტექტურას, მათემატიკას, მუსიკას, ცეკვასა და გრამატიკას. მას შემდეგ, რაც სამი წელი შეუსრულდათ, ღრმადმორწმუნე დედის გავლენით შეისწავლიდნენ რელიგიასაც, თუმცა მხოლოდ კათოლიციზმს.

როგორც კი მარია იოჰანა გაბრიელას ათი წელი შეუსრულდა, დედამისმა მისი გათხოვებისა და თავის პოლიტიკურ თამაშებში ჩართვა მოისურვა. მარია ტერეზიასა და ესპანეთის მეფე კარლოს III-ს შორის მრავალი წლის განმავლობაში მიმდინარეობდა თავიანთი შვილების საქორწინო მოლაპარაკებები. გადაწყვეტილი იყო, რომ მარია ტერეზიას შუათანა ასული, ერცჰერცოგინია მარია ამალია ავსტრიელი ცოლად უნდა გაჰყოლოდა კარლოსის ვაჟს, ნეაპოლისა და სიცილიის მეფე ფერდინანდ I-ს. ისინი დაინიშნენ კიდევაც, მაგრამ მოულოდნელად, კარლოს III-მ ნიშნობა გააუქმა და მარია ამალია თავის შვილიშვილზე, პარმისა და პიაჩენცის ჰერცოგ ფერდინანდზე დააქორწინა, შემდეგ კი განაცხადა, რომ თავისი ვაჟის, მეფე ფერდინანდის დაქორწინება მარია იოჰანა გაბრიელაზე სურდა. მარია ტერეზია ამ შეთავაზებას სიხარულით დასთანხმდა და მარია იოჰანას სასწრაფოდ დაუწყო იტალიაში გასათხოვებლად მომზადება, თუმცა მოულოდნელად, 1762 წელს ერცჰერცოგინიას ყვავილი შეეყარა და იმავე წლის 23 დეკემბერს გარდაიცვალა, 12 წლის ასაკში.

აღსანიშნავია, რომ მისი დაღუპვის მიუხედავად, მარია ტერეზიამ ფარ-ხმალი არ დაყარა და კარლოს III-თან მოლაპარაკებები განაგრძო. შეთანხმდნენ, რომ ფერდინანდს ცოლად მარია იოჰანა გაჰყვებოდა, თუმცა 1767 წელს ისიც მოულოდნელად გარდაიცვალა, 16 წლის ასაკში. საბოლოოდ, ფერდინანდ I-ს ცოლად მარია ტერეზიას უმცროსი ქალიშვილი მარია კაროლინა ავსტრიელი შერთეს, რომელიც ნეაპოლისა და სიცილიის დედოფალი გახდა და მრავალი შვილი გააჩინა. 

## ლიტერატურა 
* Iby, Elfriede (2009). Maria Theresa: Biography of a Monarch (1st ed.). Schloß Schönbrunn. ISBN 3-901568-57-3.
* Magiels, Geerdt (2010). From Sunlight to Inlight (1st ed.). VUBPrint. ISBN 9789054876458.

კატეგორია:დაბადებული 4 თებერვალი
კატეგორია:დაბადებული 1750
კატეგორია:გარდაცვლილი 23 დეკემბერი
კატეგორია:გარდაცვლილი 1762
კატეგორია:ჰაბსბურგ-ლოთარინგიელები
კატეგორია:ავსტრიის პრინცესები
კატეგორია:ყვავილით გარდაცვლილები
კატეგორია:ვენაში დაბადებულები
ჩვეულებრივი სელაპი

**ჩვეულებრივი სელაპი** () — ძუძუმწოვარი ცხოველი ნამდვილი სელაპების ოჯახისა. მისი სხეულის სიგრძეა 1,6–1,9 მეტრი, მასა 60–150 კილოგრამი, მამალი დედალს მცირედ აღემატება. 60–80 სანტიმეტრის სიგრძისა და 8–12 კილოგრამის ნაშიერები, როგორც წესი, დედის მუცელშივე იცვენენ თეთრ ბეწვს და, სხვა სახეობის სელაპებისგან განსხვავებით, მუქი ფერის ბეწვით იბადებიან. საერთოდ შეფერილობის დიდი ცვალებადობა ახასიათებს, სქესობრივი დიმორფიზმი სუსტადაა გამოხატული. ზრდასრული სელაპები დაფარული არიან ყავისფერი, მოწითურო ან რუხი ბეწვით, არასწორი ფორმისა და სხვადასხვა ზომის მრავალი მუქი ლაქით, ზოგჯერ რგოლებსაც წააგვანან. ტანი სავსეა, წინა ფარფლები მოკლე და გრძელი, წვრილი, მოღუნული ბრჭყალებით შეიარაღებული. თავი მცირე ზომისა, დრუნჩი მომრგვალებული, ბოლოსკენ ქვევით ეშვება და V-ის ფორმას ემსგავსება. ვიბრისები ღია ფერისაა, გაშვერილია წინ. ჩვეულებრივი სელაპი ერთ-ერთი ყველაზე ფართოდ გავრცელებული სელაპია, ბინადრობს წყნარი და ატლანტის ოკეანეების ჩრდილოეთ ნაწილების ზომიერ და ცივ სანაპირო წყლებში, მათ შორის ყურეებსა და შიდა ზღვებში. ცნობილია მისი 5 ქვესახეობა. წყალშიც და ხმელეთზეც ცხოვრობენ მარტოდ ან მცირე ზომის შეთხელებულ ჯგუფებად. ჯვარდებიან სანაპიროებზე, ძალიან ფრთხილები და მფრთხალები არიან. იკვებებიან თევზით, თავფეხიანი მოლუსკებითა და კიბოსნაირებით. ისტორიულად ჩვეულებრივ სელაპს სარეწაო მნიშვნელობა აქვს, თუმცა დღეისათვის თითქმის არ მოიპოვებენ.

## ლიტერატურა 
* 

კატეგორია:ნამდვილი სელაპი
მაია მიჩელი

**მაია მიტჩელი** (; დ. 18 აგვისტო, 1993) — ავსტრალიელი მსახიობი და მომღერალი. სახელი გაითქვა ბრიტანი ფლიუნის როლით ავსტრალიური საბავშვო ტელესერიალში „Mortified“, აგრეთვე ნატაშა ჰემის როლით თინეიჯერულ დრამატულ ტელესერიალში „ხაფანგში“. 2013-2018 წლებში მონაწილეობდა ამერიკული ტელესერიალში „ფოსტერები“. იგი აგრეთვე გადაღებულია Disney Channel-ის ფილმებში — „ზაფხული. სანაპირო. კინო“ (2013) და „ზაფხული. სანაპირო 2“ (2015), სადაც მან მთავარი პერსონაჟის მაკენზის როლი შეასრულა. 2019 წლიდან მონაწილეობს ტელესერიალ „ფოსტერების“ სპინ-ოფში „სასარგებლო გასაჭირი“.

## ადრინდელი ცხოვრება 
მაია მიტჩელი 1993 წლის 18 აგვისტოს ავსტრალიის ქალაქ ლისმორში, ახალ უელსში დაიბადა. მამამისი — ალექსი ტაქსის მძღოლია, ხოლო დედამისი — ჯილი, საგანმანათლებლო სისტემაში მუშაობს მუშაობს. მიტჩელს ჰყავს ერთი უმცროსი ძმა, ჩარლი. მსახიობი უკრავს გიტარაზე, რაც ნაჩვენებია ფილმებსა თუ ტელესერიალებში. გიტარაზე დაკვრა ბავშვობაში ისწავლა დაამთავრა ლისმორის სამების კათოლიკური კოლეჯი.

## კარიერა 
მიტჩელმა სამსახიობო კარიერა ჯერ კიდევ სკოლის ასაკში, ადგილობრივ თეატრების სპექტაკლებში მონაწილეობით დაიწყო. 12 წლის იყო, როდესაც ნიჭიერთა სააგენტომ აღმოაჩინა იგი. იმავე წელს ითამაშა ბრიტანი ფლიუმის როლი ავსტრალიურ საბავშვო ტელესერიალში „Mortified“ სერიალის გადაღებები 2 სეზონის, 26 ეპიზოდის შემდეგ შეწყდა. შემდეგ იგი გადაიღეს ავსტრალიურ თინეიჯერულ სერიალში, „ხაფანგში“, რომლის გადაღებები 2009 წლის 18 აპრილს დამთავრდა, ხოლო პრემიერა 2008 წლის 30 ნოემბერს გაიმართა. 2011 წელს მონაწილეობდა ტელესერიალში „გარიყული“. იგი ასევე გადაიღეს ტელესერიალებში — „K-9“, და „დოქტორი ვინ“.

მისი პირველი ტელეროლი ამერიკაში მიიღო 2011 წელს, დისნეის სერიალში „ჯესი. 2013 წელს მონაწილეობდა Disney Channel-ის ფილმში „ზაფხული. სანაპირო. კინო“ და მის გაგრძელებაში — „ზაფხული. სანაპირო 2“ (2015). 2013-2018 წლებში მონაწილეობდა დრამატულ ტელესერიალში „ფოსტერები“, სადაც თავიდან კელი ჯეკობსის, შემდეგ კი კელი ადამს ფოსტერის როლს ასრულებდა.

სამსახიობო კარიერასთან ერთად, მიტჩელს, ამავდროულად, წარმატებული მუსიკალური კარიერაც აქვს. მაიას რამდენიმე ფილმისთვის და ტელესერიალისთვის საუნდტრეკიც აქვს შექმნილი.

## პერსონალური ცხოვრება 
მაია მიტჩელის სასიყვარულო ცხოვრებაზე ცოტა რამ თუ არის ცნობილი. მას რომანტიკული ურთიერთობა, თავის კოლეგასთან, და „ზაფხული. სანაპირო. კინო“-ს მსახიობთან, როს ლანჩთან ჰქონდა. წყვილის ფოტოები ხშირ შემთხვევაში სოციალური ქსელის საშუალებით ვრცელდებოდა. 2015 წლიდან მაიას, მომღერალთან, რუდი მანკუსოსთან აქვს ურთიერთობა. Instagram-ზე, მაია თავის მეგობარ ბიჭთან ერთად, რეგულარუად ტვირთავს მხიარულ ვიდეოებსა და ფოტოებს.

## რესურსები ინტერნეტში 
* 
* მაია მიტჩელი 

## სქოლიო 
კატეგორია:დაბადებული 1993
კატეგორია:დაბადებული 18 აგვისტო
კატეგორია:XXI საუკუნის ავსტრალიელი ქალი მსახიობები
კატეგორია:ავსტრალიელი ქალი მომღერლები
კატეგორია:ავსტრალიელი ქალი კინომსახიობები
კატეგორია:ავსტრალიელი ქალი ტელემსახიობები
კატეგორია:ავსტრალიელი ქალი გამხმოვანებლები
კატეგორია:Walt Disney Records-ის შემსრულებლები
კატეგორია:ცოცხალი ადამიანები
სალცგიტერი

**სალცგიტერი** () — დამოუკიდებელი ქალაქი გერმანიაში. მდებარეობს ქვემო საქსონიის სამხრეთ-აღმოსავლეთით  ბრაუნშვაიგისა და  ჰილდესჰაიმს შორის.

## ისტორია
1942 წლის 31 მარტამდე, სალცგიტერს ერქვა იმ სოფლის სახელი სადაც ახლა სალცგიტერ-ბედი მდებარეობს. 1951 წელს დაბას გადაერქვა სახელი და დაერქვა სალცგიტერ-ბედი. სალცგიტერი წარმოიშვა XIV საუკუნის დასაწყისში, მარილის საბადოს გარშემო, სოფელი ვერსტედტის ახლოს.

## რესურსები ინტერნეტში
* ქალაქის ოფიციალურტი საიტი
* Website of the Fachhochschule Braunschweig-Wolfenbüttel 
* Website of the Salzgitter AG (owning the iron works)
* Website of the SMAG GmbH
* Website of the Volkswagen work Salzgitter
## სქოლიო
კატეგორია:გერმანიის ქალაქები
კიბოჭამია სელაპი

**კიბოჭამია სელაპი** () — ძუძუმწოვარი ცხოველი ნამდვილი სელაპების ოჯახისა. მისი სხეულის სიგრძეა 2,2–2,6 მეტრი, მასა 300 კილოგრამამდე, დედალი მამალს მცირედ აღემატება. სხეული და დინგი ზომიერად წაგრძელებულია. ზედა და ქვედა ყბის მრავალწვერიანი კბილები მჭიდროდაა მიჯრილი ერთმანეთზე, რაც წარმოქმნის ე. წ. „ცხაურას“, რომელიც საკვების გაფილტვრის საშუალებას იძლევა. ყოველწლიური ბეწვის ცვენის შემდეგ (იანვარ-მარტში) მოზარდი კიბოჭამიების ბეწვი ზურგზე რუხ-ყავისფერია, გვერდებზე, მხრებსა და ფარფლებზე ლაქებითა და რგოლებით, მუცელზე — ღია რუხი; ზაფხულისთვის ბეწვი ფერს იცვლის და კრემისფერ-თეთრი ხდება. ასაკთან ერთად ბეწვი ფერმკრთალდება, მუცელსა და ზურგს შორის კონტრასტი ქრება. ცირკუმპოლარულადაა გავრცელებული ანტარქტიკის წყლებში; მიჰყვება პაკის ყინულის საზღვარს და მიგრირებს მის სეზონურ ცვლილებასთან ერთად. ჩვეულებრივ, იკვებება ღამე, უმთავრესად კრილით, იშვიათად თევზითა და ფსკერის კიბოსნაირებით, რომელთა მოსაპოვებლადაც შეუძლია 400 მეტრზე მეტ სიღრმეზე ჩაყვინთვა და წყალქვეშ 11 წუთამდე გაჩერება. ხმელეთზე სწრაფად გადაადგილდება (25 კმ/სთ სიჩქარემდე), შეუძლია წყლიდან მაღალ ხორგებზე ან კლდეებზე ახტომა. ყინულზე (იშვიათად სანაპიროზე) გროვდებიან 3 ათასზე მეტი სულისაგან შემდგარ ჯგუფებად. კიბოჭამია სელაპის ბუნებრივი მტერია ზღვის ლეოპარდი და ცელნამგალა ვეშაპი. სარეწაო მნიშვნელობა არ გააჩნია. მსოფლიოში ყველაზე მრავალრიცხოვანი სელაპის სახეობაა.

## ლიტერატურა 
* 

კატეგორია:კიბოჭამია სელაპი
გრძელდინგა სელაპი

**გრძელდინგა სელაპი**, *რუხი სელაპი* () — ძუძუმწოვარი ცხოველი ნამდვილი სელაპების ოჯახისა. ამავე დასახელების გვარის ერთადერთი სახეობა. მისი სხეულის სიგრძეა 2–2,5 (3-მდე) მეტრი, მასა 300 კილოგრამამდე. მამალი დედალზე დიდია. დინგი წაგრძელებულია (აქედან სახელწოდება), ცხვირის ფუძესთან რამდენადმე ამოზნექილი (განსაკუთრებით ზრდასრულ მამრებს). შეფერილობაში ჭარბობს რუხი ფერის სხვადასხვა ტონები მრავალრიცხოვანი წინწკლებითა და ლაქებით; ახალშობილი ღია კრემისფერია. ბინადრობს ატლანტის ოკეანის ჩრდილოეთ ნაწილის ზომიერ და სუბარქტიკულ სანაპირო წყლებში, ქმნის სამ იზოლირებულ პოპულაციას: დასავლეთატლანტურს (ჩრდილოეთ ამერიკის ჩრდილო-აღმოსავლეთ სანაპიროზე), აღმოსავლეთატლანტურს (ისლანდია, ფარერის კუნძულები, დიდი ბრიტანეთი, ნორვეგია, კოლის ნახევარკუნძულის ჩრდილოეთ სანაპიროზე) და ბალტიურს. იკვებება თევზითა და უხერხემლოებით. აღნიშნულია როგორც მონოგამია, ისე პოლიგამია. არეალის სხვადასხვა ნაწილში განსხვავებულ ვადებში (სექტემბრიდან მარტამდე) ჯვარდებიან და შობენ ხმელეთზე ან ყინულზე. ზოგ ადგილას გრძელდინგა სელაპს ადგილობრივი მოსახლეობა მოიპოვებს. შეტანილია IUCN-ის წითელ ნუსხაში.

## ლიტერატურა 
* 

კატეგორია:გრძელდინგა სელაპი
დიკე (მითოლოგია)

**დიკე** () — სამართლიანობის ქალღმერთი ბერძნულ მითოლოგიაში.  ; ჰესიოდის (თეოგონე, 901) თანახმად, იგი ზევსის და მისი საყვარლის, თემიდას ასულია. ის და მისი დედა სამართლიანობის ორი გამოხატულებაა. ხშირად გამოსახულია როგორც ახალგაზრდა, სუსტი ქალი, რომელსაც დაფნის გვირგვინით აქვს შემკობილი თავი და თან სასწორი დააქვს.  იგი წარმოდგენილია სასწორის თანავარსკვლავედში, რომელსაც მისი სიმბოლოს (სასწორების) ლათინური სახელწოდება აქვს მინიჭებული. ხშირად ასოცირდება ასტრეასთან, უდანაშაულობისა და სიწმინდის ქალღმერთთან. ასტრეა ასევე მისი ერთ-ერთი ეპითეტია.

## აღწერა
იგი არის ზევსის და თემიდას ასული, სამართლის ქალღმერთი, ერთ-ერთი ჰორა, ჰესიოდეს მიხედვით, მართლმსაჯულების მცველი და მზღვეველი, მუდამ მამის გვერდით მჯდომი. თუ მოსამართლე კანონს გაამრუდებდა, დიკე ზევსს შესჩივლებდა. სამართლისა და სიმშვიდის მცველს ჰყავს დები, სახელად: ევნომია და ირინე (ეირინე), ხოლო პინდარეს მიხედვით კი ასული ჰესქია — „სიმშვიდე“. ტრაგიკოსებისთვის დიკე სასტიკი შურისმგებელი ქალღმერთია, შეუპოვარი და დაუნდობელი, ჰორების მხლებელი, რომელიც დამნაშავეს დაუნდობლად პირდაპირ მკერდში უყრის მახვილს. 

ოლიმპიაში, ზევსის ტაძარში, ქანდაკებები გვიქმნიან გარკვეულ წარმოდგენას დიკეს შესახებ.  პოეზიაში ის ხშირად არის ზევსის დამსწრე (paredros). ათენის მე–5 საუკუნის ფილოსოფიურ შრომებში ნახსენებია, რომ დიკე შეიძლებოდა ყოფილიყო ანთროპომორფირებული (გაადამიანებული), როგორც მორალური სამართლიანობის ქალღმერთი.  იგი ჰორების მეორე თაობის მესამე წარმომადგენელი იყო ევნოიმასა (წესრიგის ქალღმერთი) და ეირენისთან (მშვიდობის ქალღმერთი) ერთად:
 

რიტორიკის გვიანდელი ხელოვნება აბსტრაქტული ცნებების პერსონიფიკაციას განიხილავდა, როგორც მხატვრულ ხელსაწყოს, რომელიც გვიანი ანტიკურობა შეიცვალა ალეგორიულად და გადავიდა პატრისტიკაში. შემდგომი ევგენიალისტური ინტერპრეტაციით, დიკე დაიბადა, როგორც მოკვდავი და ზევსმა იგი დედამიწაზე მოათავსა, რომ უფრო კაცობრიობა სამართლიანი გაეხადა. მან სწრაფად გაიგო, რომ ეს შეუძლებელი იყო და თავის გვერდით, ოლიმპოს მთაზე მოისვა.

## დიკე ასტრეა
მისი მეტსახელია „ასტრეა“ (ვარკვლავთქალწული). ოქროსა და ვერცხლის ხანებში, როცა დედამიწაზე ომი არ იყო, მშვიდობა  სუფედა ადამიანთა შორის ცხოვრობდა, ბრინჯაოს ხანაში კი ცაში, ღმერთებთან გადასახლდა, სადაც ცხოველთა ზოდიაქოში, ქალწულის სახელწოდებით ციმციმებს მარადისობის გზაზე. ძირითად წყაროებში, ხელში სასწორი უჭირავს — ხომლად ქცეული სასწორი, დადის და სამართალს იცავს. ჰესიოდე ასე ახასიათებს: 

ხელოვნებაში მკაცრი ქალია, ჯოხით ხელში, ხანაც ბადე და კომბალი უჭირავს — თავისი დამსჯელი ატრიბუტები. კიპსელოსის (კორინთის პირველი ტირანი) კიდობანზე გამოსახული დიკე მშვენიერი ქალია, რომელიც გუდავს მის საპირისპირო, უსამართლობის, უკეთურობის ქალღმერთს, მახინჯ დედაკაც ადიკიას.

## ლიტერატურა
**გელოვანი აკ.*, „მითოლოგიური ლექსიკონი“, გამომცემლობა „საბჭოთა საქართველო“, გვ. 138, თბ., 1983

## სქოლიო
კატეგორია:ბერძნული მითოლოგია
კატეგორია:ქალღმერთები
კატეგორია:მითოლოგია
კატეგორია:ზევსის შვილები
კატეგორია:სამართლიანობის ქალღმერთები
კატეგორია:ღმერთები ანბანის მიხედვით
შილდის აღნიაანთ ციხე

ტერმინი **შილდის აღნიაანთ ციხე** შეიძლება აღნიშნავდეს:

* შილდის აღნიაანთ პირველი ციხე — კოშკი სოფელ შილდაში, ყვარლის მუნიციპალიტეტი
* შილდის აღნიაანთ მეორე ციხე — კოშკი სოფელ შილდაში, ყვარლის მუნიციპალიტეტი
ჩანის ტბა

**ჩანი**, **დიდი ჩანი** () — გაუდინარი მარილიანი ტბა რუსეთში, ნოვოსიბირსკის ოლქში. გაწოლილია ბარაბის დაბლობზე, ზღვის დონიდან 106 მ სიმაღლეზე. ზედაპირის ფართობი 1708-2269 კმ². წარმოადგენს დასავლეთ ციმბირის უდიდეს ტბას. სიგრძე 91 კმ, სიგანე 88 კმ. სარკის ფართობი იცვლება დონეების სეზონური და წლიური რყევის შესაბამისად. საშუალო სიღრმე 2,2 მ, მაქსიმალური სიღრმე 10 მ. ნაპირები ძლიერაა შეჭრილ-შემოჭრილი, გარშემორტყმულია ლერწმით. 

ტბაში დაახლოებით 70 კუნძულია, რომლებიც გადაჭიმულია ჩრდილო-აღმოსავლეთიდან სამხრეთ-დასავლეთისაკენ. ბევრია ყურე და ნახევარკუნული. ჩანის ტბა ფშანით უკავშირდება პატარა ჩანის ტბას. საზრდოობს ძირითადად თოვლის წყლით. ტბისთვის ნიშანდობლივია ჰიდროლოგიური პულსაციები. დონე მერყეობს დაახლოებით 3 მ-ის ფარგლებში. 

ერთვის ორი მთავარი მდინარე: ჩულიმი და კარგატი. ტბის სამხრეთ-აღმოსავლეთი ნაწილის წყლები გამტკნარებულია ჩამდინარე მდინარეების ჩამონადენით. დაახლოებით ყოველ 30-35 წელიწადში ერთხელ წყლის დონე მატულობს იმდენად, რომ ტბა ჩამონადენს დასავლეთიდან ღებულობს. 

იყინება ოქტომბრის II ნახევარსა და ნოემბრის I ნახევარში, ყინულისგან თავისუფლდება მაისში. წყალი მარილიანია, ქლორიდულ-ნატრიუმიანი. მინერალიზაცია ზაფხულის პერიოდში 0,8-იდან 14 გრ/ლ-მდე, ხოლო ზამთრის პერიოდში მატულობს 5-20 გრ/ლ-მდე. განვითარებულია ადგილობრივი ნაოსნობა. მდიდარია თევზით, მოიპოვება: ციმბირული ნაფოტა, წერი, ქორჭილა, კარჩხანა, კობრი. ტბის დიდი ნაწილი განლაგებულია ტყე-სტეპის ბუნებრივ ზონაში.

## იხილეთ აგრეთვე
* რუსეთის ტბები

## სქოლიო
კატეგორია:ნოვოსიბირსკის ოლქის ტბები
კატეგორია:ტბები ანბანის მიხედვით
Virtual International Authority File

**Virtual International Authority File** — ინფორმაციის საერთაშორისო ნორმატიული კონტროლის ვირტუალური კატალოგი ნაწარმოებებსა და მათ ავტორებზე. პროექტი ინიცირებული იყო 2003 წელს გერმანიის ეროვნული ბიბლიოთეკისა და აშშ-ის კონგრესის ბიბლიოთეკის მიერ. მის შემუშავებაში მონაწილეობა მსოფლიოს რამდენიმე სხვა დიდი ბიბლიოთეკაც. VIAF წარმოადგენს კლასიფიკაციის საერთაშორისოდ აღიარებულ სისტემას, რომელსაც მართავს Online Computer Library Center-ი.

## რესურსები ინტერნეტში
* VIAF at OCLC

კატეგორია:იდენტიფიკატორები
კატეგორია:ბიბლიოთეკის კატალოგიზაცია და კლასიფიკაცია
კატეგორია:კონგრესის ბიბლიოთეკა
კატეგორია:OCLC
პრასკოვია იოანეს ასული

**პრასკოვია იოანეს ასული** (; დ. 24 სექტემბერი, 1694, მოსკოვი, რუსეთი — გ. 8 ოქტომბერი, 1731, სანქტ-პეტერბურგი, რუსეთი) — რომანოვების დინასტიის წარმომადგენელი. რუსეთის ცარ ივანე V-ისა და პრასკოვია სალტიკოვას ნაბოლარა ქალიშვილი. იმპერატრიცა ანას უმცროსი და და იმპერატორ პეტრე I-ის ძმისწული.

## ბიოგრაფია 
პრასკოვია დაიბადა 1694 წლის 24 სექტემბერს მოსკოვში. იგი იყო რუსეთის ცარ ივანე V-ისა და ცარიცა პრასკოვია სალტიკოვას მესამე და ნაბოლარა ქალიშვილი. მას ორი უფროსი და ჰყავდა: ეკატერინა (შემდგომში მეკლენბურგ-შვერინის ჰერცოგინია და იმპერატორ ივანე VI-ის ბებია) და ანა (შემდგომში რუსეთის იმპერატრიცა 1730-1740 წლებში).

რუსეთის სამეფო კარზე პრასკოვიას გერმანელი მასწავლებლები ლიტერატურასა და მეცნიერებებს ასწავლიდნენ. როგორც ცნობილია, ესპანეთის მეფე კარლოს II-ის ელჩმა მოსკოვში ჩასულ პრასკოვიაზე განაცხადა: „თავის დებთან შედარებით უფრო ინტელიგენტია, მაგრამ ავადმყოფურად გამოიყურება.“ თავად რუსებიც ხშირად აღნიშნავდნენ, რომ მიუხედავად ცუდი ჯანმრთელობისა, პრასკოვია საკმაოდ მომხიბლავი და ინტელიგენტი გოგონა იყო.

განსხვავებით მისი დებისაგან, ბიძამისმა, იმპერატორმა პეტრე I-მა იგი დინასტიური ქორწინებებისათვის არ გამოიყენა. მოგვიანებით პრასკოვია დედამისის თანხმობით დაქორწინდა რუს დიდგვაროვან ივან ილიჩ დიმიტრიევ-მამონოვზე. 1724 წელს პრასკოვიამ მისგან ვაჟი გააჩინა, რომელიც 1730 წელს გარდაიცვალა. 

პოლოვცევის მიხედვით, პრასკოვია იმდენად იყო დედაზე დამოკიდებული და მიჯაჭვული, რომ როდესაც 1723 წელს პრასკოვია სალტიკოვა გარდაიცვალა, მას ძალიან გაუჭირდა დამოუკიდებლად ცხოვრება. დედის გარდაცვალების შემდეგ პრასკოვიამ დაივიწყა თავისი ჩვეული სიმორცხვე და დედის მთელი ქონების მისაღებად მოსამართლეებს ქრთამიც კი გადაუხადათ. 

იმპერატორ პეტრე II-ის მმართველობის პერიოდში პრასკოვიამ დატოვა რუსეთის სამეფო კარი და თავის მამულში ე.წ. „მეორე სამეფო კარი“ მოაწყო, რომელიც ნამდვილზე გაცილებით უფრო პომპეზური და ექსტრავაგანტური იყო. ეს იმითაც იყო განპირობებული, რომ პრასკოვია მთელ სამეფო ოჯახში თითქმის ყველაზე დიდ პენსიას იღებდა, რომელიც 1728 წლისთვის 12,000 რუბლს შეადგენდა თვეში. ამავე წელს მან მოსკოვში მეორე სასახლე შეიძინა.

1730 წელს რუსეთის საიმპერატორო ტახტზე პრასკოვიას და, იმპერატრიცა ანა ადის, რამაც დებს შორის უთანხმოება ჩამოაგდო. პრასკოვიამ უარი განაცხადა ანას პრეტენზიების შესრულებასა და სამეფო კარზე დაბრუნებაზე, რის საპასუხოდაც ანამ მას პენსია შეუმცირა. ამ ამბიდან მალევე, 1731 წლის 8 ოქტომბერს, 37 წლის პრასკოვია იოანეს ასული სანქტ-პეტერბურგში გარდაიცვალა.

## ლიტერატურა 
* Liriyskiy, Gertsog (1989). "Zapiski o prebyvanii pri imperatorskom rossiyskom dvore v zvanii posla korolya ispanskogo" [Memoirs of the visit to the Imperial Russian court as ambassador of the King of Spain]. In Limonov, Yu. A. (ed.). Rossiya XVIII v. glazami inostrantsev [Eighteenth century Russia in the eyes of foreigners] (in Russian). Leningrad: Lenizdat. pp. 189–260.

კატეგორია:დაბადებული 24 სექტემბერი
კატეგორია:დაბადებული 1694
კატეგორია:გარდაცვლილი 8 ოქტომბერი
კატეგორია:გარდაცვლილი 1731
კატეგორია:რომანოვების დინასტია
კატეგორია:მოსკოვში დაბადებულები
კატეგორია:სანქტ-პეტერბურგში გარდაცვლილები
მედინა გიულგიუნი

**მედინა გიულგიუნი** (; დ. 17 იანვარი, 1926, ბაქო — გ. 17 თებერვალი, 1991, იქვე) — აზერბაიჯანელი პოეტი და მთარგმნელი, აზერბაიჯანის სსრ-ის ხელოვნების დამსახურებული მოღვაწე (1987), საპატიო ნიშანის ორდენის კავალერი.. სამხრეთ აზერბაიჯანის ეროვნული განმათავისუფლებელი მოძრაობის აქტიური მოღვაწე.

მედინა გიულგიუნი დაიბადა 1926 წლის 17 იანვარს ბაქოში. 1938 წელს ოჯახი საცხოვრებლად გადავიდა სამხრეთ აზერბაიჯანში, არდებილში. შემდეგ ის ცხოვრობდა თავრიზში, სადაც შეისწავლა სპარსული ენა. მოგვიანებით მუშაობა დაიწყო თავრიზის დრამატულ თეატრში. 1945 წლიდან იყო აზერბაიჯანის დემოკრატიული პარტიის წევრი. იმავე წელს მისი ლექსები გამოქვეყნდა ადგილობრივ გაზეთებში. 1948 წელს ჩაირიცხა აზერბაიჯანის პედაგოგიური ინსტიტუტის ენისა და ლიტერატურის ფაკულტეტზე.

მისი ლექსები თარგმნილია მსოფლიოს სხვადასხვა ენაზე.

## ლიტერატურა
* Əliqızı A. Azadlıq və istiqlal poeziyası. / Bakı: 2001, 156 s.

## სქოლიო
კატეგორია:აზერბაიჯანელი ქალი პოეტები
კატეგორია:აზერბაიჯანელი პოეტები
კატეგორია:XX საუკუნის ქალი მწერლები
კატეგორია:აზერბაიჯანელი მთარგმნელები
კატეგორია:აზერბაიჯანის სსრ-ის ხელოვნების დამსახურებული მოღვაწეები
კატეგორია:მწერლები ანბანის მიხედვით
კატეგორია:ბაქოში გარდაცვლილები
კატეგორია:ბაქოში დაბადებულები
ფატმა მუხტაროვა

**ფატმა მუხტაროვა** (; დ. 26 მარტი, 1893 ან 1898, ურმია — გ. 19 ოქტომბერი, 1972, ბაქო) — აზერბაიჯანელი მომღერალი (მეცო-სოპრანო), აზერბაიჯანის სსრ-ის სახალხო არტისტი (1940), საქართველოს სსრ-ის დამსახურებული არტისტი (1936), შრომის წითელი დროშისა და საპატიო ნიშნის ორდენების კავალერი.

## რესურსები ინტერნეტში
* ფატმა მუხტაროვის ბიოგრაფია 

## სქოლიო
კატეგორია:დაბადებული 26 მარტი
კატეგორია:დაბადებული 1893
კატეგორია:გარდაცვლილი 19 ოქტომბერი
კატეგორია:გარდაცვლილი 1972
კატეგორია:მეცო-სოპრანოები
კატეგორია:აზერბაიჯანელი ქალი მომღერლები
კატეგორია:საქართველოს სსრ-ის დამსახურებული არტისტები
კატეგორია:აზერბაიჯანის სსრ-ის სახალხო არტისტები
კატეგორია:შრომის წითელი დროშის ორდენის კავალრები
კატეგორია:საპატიო ნიშნის ორდენის კავალრები
კატეგორია:ბაქოში გარდაცვლილები
ვანესა მორგანი

**ვანესა მორგანი** (; დ. 23 მარტი, 1993) — კანადელი მსახიობი . ცნობილია თავისი შესრულებული როლებით: როგორც კასტროს მეგობარი, MTV-ს თინეიჯერულ დრამა სერიალ „კასტროს ძებნაში“, როგორც ამანდა პაიერსი, Family-ს თინეიჯერულ კომედიურ სატელევიზიო სერიალ „The Latest Buzz“-ში, როგორც სარა დისნეი/Teletoon-ის ფილმ „My Babysitter's a Vampire“-ში, იგი ასევე მონაწილეობას იღებდა ამავე როლით, იგივე სახელწოდების მქონე სატელევიზიო სერიალში. ახლა კი, თამაშობს ტონი ტოპაზის როლს, The CW-ს ამერიკულ თინეჯერულ დრამა სერიალ „რივერდეილში“.

## ადრინდელი ცხოვრება 
კანადელი მსახიობი ვანესა მორგანი, 1993 წლის 23 მარტს დაიბადა, კანადის ქალაქ ოტავაში. დედამისი ეთნიკური წარმომავლობით შოტლანდიელია, ხოლო მამამისი სამხრეთ აფრიკელი. ჰყავს ერთი და, სახელად სელინა. სანამ მორგანი ცნობილი გახდებოდა და სამსახიობო კარიერას დაიწყებდა, 7 წლის ასაკში, 1999 წელს, მოიგო „Junior Miss America“. მან 2010 წელს დაამთავრა „Colonel By Secondary School“-ი, ხოლო შემდგომ, ფილოსოფია შეისწავლა დედოფლის უნივერსიტეტში.

## კარიერა 
ვანესა მორგანის სამსახიობო კარიერა 2000 წელს დაიწყო, როდესაც VH1-ს ფილმ „A Diva's Christmas Carol“-ში მიიღო მონაწილეობა. შემდგომ, 2010 წელს, ითამაშა კანადურ დრამა ფილმ „ფრენკი და ელისი“-ში. იგი ცნობილი გახდა მაშინ, როდესაც 2007 წელს, ამანდა პიერსის როლი მოირგო, და მონაწილეობა მიიღო Family-ს თინეიჯერულ კომედიურ სერიალ „The Latest Buzz“-ში. 2010 წელს, მან ასევე შეასრულა მარია ჰოუტორნის როლი, დისნეის სატელევიზიო ფილმ „Harriet the Spy: Blog Wars“-ში.

ამავე წელს, მან Teletoon/დისნეის ფილმ „My Babysitter's a Vampire“-ში სარას როლით ითამაშა. ვანესა ასევე მონაწილეობას იღებდა ამავე სახელწოდების მქონე სატელევიზიო სერიალში . 2011 წელს მორგანმა დისნეის ფილმ „მშვენიერი პრინცი“-ში მიიღო მონაწილეობა. მას განმეორებადი როლი ჰქონდა დისნეის კომედიური სერიალის „A.N.T. Farm“-ის მეორე სეზონის 4 ეპიზოდში.

2013 წელს მორგანი გამოჩნდა კანადურ თინეიჯერულ სატელევიზიო სერიალ „Degrassi: The Next Generation“-ის ორ ეპიზოდში.

2017 წელს, იგი Spike-ს ფანტაზიური ჟანრის დრამა სერიალ, „შანარას ქრონიკებში“ ლირიას როლს ასრულებდა. 2018 წლის 2 მაისს, ცნობილი გახდა ფაქტი რომ ვანესა The CW-ს ამერიკულ, თინეიჯერულ დრამა სერიალ „რივერდეილის“ მესამე სეზონში
ტონი ტოპაზის როლს შეასრულებდა.

## პერსონალური ცხოვრება 
2019 წლის 3 ივლისს, კანადელმა მსახიობმა და ამერიკელმა პროფესიონალმა კალათბურთელმა მაიკლ კოპეჩმა სასიყვარულო ურთიერთობა დაიწყეს, ხოლო 2020 წლის 4 იანვარს დაქორწინდნენ.

## გარე ბმულები 
* ვანესა მორგანი 

## სქოლიო 
კატეგორია:კანადელი მსახიობები
კატეგორია:დაბადებული 23 მარტი
კატეგორია:დაბადებული 1993
კატეგორია:ცოცხალი ადამიანები
გორის საკონსერვო ქარხანა

**გორის საკონსერვო ქარხანა**, *გორკონი* — საქართველოს კვების მრეწველობის ერთ-ერთი მსხვილი და უძველესი საწარმო. 

1919 წელს გორში (ცხინვალის გზატკეცილზე) საკონსერვო საქმის სპეციალისტის ევსევი ბერიტაშვილის (ივანე ბერიტაშვილის ძმა) ინიციატივით დაარსდა საქართველოში პირველი საკონსერვო ქარხანა, რასაც ხელი შეუწყო ამ რაიონში მაღალხარისხოვანი ნედლეულის — ხილისა და ბოსტნეულის სიუხვემ. ქარხანა კუსტარული წესით ამზადებდა ხილისა და ბოსტნეულის კონსერვებს, აგრეთვე გამხმარ ხილს (ჩირს). მან მრავალჯერ შეიცვალა ადგილმდებარეობა, აღიჭურვა ახალი ტექნიკით, ჩაუტარდა რეკონსტრუქცია. მომხმარებელთა გაზრდილი მოთხოვნილების დაკმაყოფილების მიზნით 1960–1969, ქალაქის ცენტრიდან 2 კილომეტრის დაშორებით (შინდისის გზატკეცილზე), აშენდა ახალი, თანამედროვე ტიპის საწარმო — გორის საკონსერვო კომბინატი, რომლის სიმძლავრემ წელიწადში 32 მილიონი, ხოლო წარმოებამ 31 343 000 პირობითი ქილა კონსერვი შეადგინა (1969). ამზადებდა 80-მდე დასახელების ბოსტნეულის, ხილის, ტომატისა და ბავშვთა კვების კონსერვებს, რომლის 80% გადიოდა სსრ კავშირის ყველა რესპუბლიკაში, აგრეთვე საზღვარგარეთის ქვეყნებში.

1976 წელს შეიქმნა საკონსერვო მრეწველობის გორის აგროსაწარმოო გაერთიანება (მასში შევიდა გორისა და ტყვიავის ხილკენკროვანი წვენების, კარალეთისა და გორის საკონსერვო ქარხნები და ბერბუკის საბჭოთა მეურნეობა), რომელიც 1980 წლიდან ეტაპობრივად დაიშალა. 1994 წლიდან გორის საკონსერვო ქარხნის ბაზაზე ჩამოყალიბდა სააქციო საზოგადოება „გორკონი“, რომლის აქციების მფლობელთა შორის იყო შვეიცარული ფირმა „ბუტეკ კლასიკი“ (BUTEC CLASSIC).

2008 წლისთვის „გორკონის“ დავალიანება ბიუჯეტის მიმართ 900 000 ლარამდე ავიდა. 2009 წელს ქარხანა ივანე გოგლიძემ შეისყიდა და ჩამოაყალიბა შპს „კულა არმს ჯორჯია“. მას შემდეგ გორის საკონსერვო ქარხანა პროდუქციას უშვებს ბრენდით „კულა“. „კულა არმს ჯორჯიასთან“ აგრეთვე დაარსებულია შპს „ჯეო კონცენტრატი“, შპს „ბატონო“ და სხვ.

ქარხანას უჭირავს 10,2 ჰექტარი მიწის ფართობი, აქვს რკინიგზის ჩიხი, თბომავალი, სამანქანო მისასვლელი გზები, ორმაგი ელექტროკვების ხაზი, ჩართულია ქალაქის წყალმომარაგების ქსელში. მის შემადგენლობაშია 5 ძირითადი (ხილბოსტნეულის, ბავშვთა კვების, სატომატე, რბილობიანი წვენების და მთავარი საამქროები), 3 დამხმარე საამქრო და სასაწყობო მეურნეობა. წარმოების ძირითადი მიმართულებაა ნატურალური, ეკოლოგიურად სუფთა ხილისა და ბოსტნეულის კონსერვების დამზადება. გამოშვებული პროდუქციის ასორტიმენტი მრავალფეროვანია: მურაბები, ჯემები, კომპოტები, საბავშვო კონსერვები, საწებლები, ბოსტნეულის კონსერვები, მარინადები და სხვ. ძირითადი სანედლეულო ზონებია: გორის, ხაშურის, ქარელის, კასპის, მცხეთის მუნიციპალიტეტები. საწარმოს სიმძლავრე 48,5 მილიონი პირობითი ქილა კონსერვია წელიწადში (2009). გამოშვებული პროდუქცია გადის საექსპორტოდ. 1997 მადრიდში ჩატარებულ გამოფენაზე ქარხნის პროდუქციამ (კაკლის მურაბა) მიიღო ჯილდო — „ევროპის თაღი“.

## ლიტერატურა 
## სქოლიო 
კატეგორია:საქართველოს საწარმოები
საკონსერვო ქარხანა
ქიონულ ნურულაევა

**ქიონულ ნურულაევა** (; დ. 1 დეკემბერი, 1985, ბაქო, აზერბაიჯანის სსრ, სსრკ) — აზერბაიჯანელი პოლიტიკოსი, აზერბაიჯანის მილი მეჯლისის წევრი. აზერბაიჯანის ეროვნული ოლიმპიური კომიტეტის საერთაშორისო ურთიერთობათა განყოფილების ხელმძღვანელი, ევროპის ოლიმპიური კომიტეტის გენდერული თანასწორობის კომისიის წევრი, ისლამური სოლიდარობის სპორტის ფედერაციის აღმასრულებელი კომიტეტის წევრი, აზერბაიჯანის დელეგაციის ხელმძღვანელი 2010 წლის ვანკუვერის და 2014 წლის სოჭის ზამთრის ოლიმპიადაზე, „ბაქო 2020“-ის საორგანიზაციო კომიტეტის აღმასრულებელი დირექტორი, „ისლამური სოლიდარობის თამაშების“ საორგანიზაციო კომიტეტის მდივანი.

## ცხოვრება
ქიონულ ნურულაევა დაიბადა 1985 წლის 1 დეკემბერს ბაქოში. 1992-2000 წლებში სწავლობდა ნ. ტუსის სახელობის საშუალო სკოლაში. 2003-2008 წლებში სწავლობდა აზერბაიჯანის ენების უნივერსიტეტის ევროპული კვლევების ფაკულტეტზე. 2008-2010 წლებში სწავლობდა ამავე უნივერსიტეტის ევროპული კვლევებისა და საერთაშორისო ურთიერთობების სამაგისტრო პროგრამაზე.

## კარიერა
ქიონულ ნურულაევა თავისი სპორტული კარიერის განმავლობაში არაერთი პროექტის ხელმძღვანელი იყო. ახალგაზრდობაში არაერთი სპორტული პროექტის კოორდინატორი იყო, ხელმძღვანელობდა კონფერენციებს, სემინარებს და სპორტული პროექტებს აზერბაიჯანში. მის მიერ ჩატარებული ზოგიერთი პროექტია: „დსთ-ს და ბალტიის ქვეყნების ოლიმპიური კომიტეტების ხელმძღვანელების რეგიონალური ფორუმი“, „ევროპის სამართლიანი თამაშების მოძრაობის კონგრესი“, „ოლიმპიურ თამაშებში ატლეტთა ევროპული კლასიფიკაციის შეჯიბრი“, „ბაქო 2014“, „ევროპის ოლიმპიური კომიტეტის 43-ე გენერალური ასამბლეა“ და სხვა. გარდა ამისა, „2020 წლის ზაფხულის ოლიმპიური თამაშებზე“ ბაქოს კანდიდატურის წარდგენისას ნურულაევა საორგანიზაციო კომიტეტის აღმასრულებელი დირექტორი იყო.

## რესურსები ინტერნეტში
*ქიონულ ნურულაევა

## სქოლიო
კატეგორია:დაბადებული 1 დეკემბერი
კატეგორია:დაბადებული 1985
კატეგორია:ბაქოში დაბადებულები
კატეგორია:აზერბაიჯანელი ქალი პოლიტიკოსები
კატეგორია:აზერბაიჯანის მილი მეჯლისის VI მოწვევის წევრები
კატეგორია:ცოცხალი ადამიანები
პატარა ჩანი

**პატარა ჩანი** () — მარილიანი ტბა რუსეთში, ნოვოსიბირსკის ოლქში. გაწოლილია ბარაბის დაბლობზე, ზღვის დონიდან 106 მ სიმაღლეზე. ზედაპირის ფართობი 200 კმ², საშუალო სიღრმე 1,4 მ. გადაჭიმულია აღმოსავლეთ-ჩრდილო-აღმოსავლეთიდან დასავლეთ-სამხრეთ-დასავლეთისაკენ 21,5 კმ-ზე, სიგანე 12 კმ. მდიდარია თევზით, განვითარებულია თევზის რეწვა. სანაპიროზე არის დასახლებები. 2005 წელს ტბის რაიონში შეინიშნებოდა ფრინველის გრიპის ეპიზოოტიის კერა.

## სქოლიო
კატეგორია:ნოვოსიბირსკის ოლქის ტბები
კატეგორია:ტბები ანბანის მიხედვით